(מספר פנימי: 545582)

הכנסת התשע-עשרה

יוזמים: חברי הכנסת איתן כבל

 רוברט אילטוב

 איילת שקד

 אלעזר שטרן

 אריאל אטיאס

 יצחק וקנין

 יצחק כהן

 אילן גילאון

 יואל רזבוזוב

הצעת חוק לקידום והגנת העיתונות הכתובה בישראל, תשע"ד-2014

|  |  |  |
| --- | --- | --- |
|  |  |  |
|  |  |  |
| מטרת החוק |  | מטרת חוק זה היא לקדם ולחזק את העיתונות הכתובה בישראל, ולהבטיח תנאים שוויוניים לתחרות אמתית והוגנת בין העיתונים. |
| הגדרות |  | בחוק זה- |
|  |  | "חינם"- לרבות תמורה סמלית. |
|  |  | "עיתון יומי"- עיתון כהגדרתו בפקודת העיתונות, היוצא לאור 6 ימים בשבוע, וכולל לפחות 30 עמודים בימי חול ו100 עמודים בסופי שבוע ובערבי חג.  |
|  |  | "עיתון יומי בעל תפוצה רחבה"- 1. עיתון יומי שהוא אחד מארבעה העיתונים היומיים בעלי התפוצה הרחבה ביותר, המיועד לציבור הרחב ומופץ למרבית חלקי המדינה.
 |
|  |  | "פקודת העיתונות"- פקודת העיתונות 1933. |
|  |  | "תמורה סמלית"- לא פחות משבעים אחוז ממחיר של עיתון יומי אחר שמחירו הוא הנמוך ביותר מבין העיתונים הנמכרים בעלי התפוצה הרחבה ביותר. |
| ממונה |  | הממונה על הגבלים העסקיים רשאי לעדכן אחת לשלוש שנים באישור ועדת הכלכלה של הכנסת את מספר העמודים כאמור.  |
| איסור על הפצת עיתון יומי בחינם |  | לא יוציא לאור אדם, ולא יהיה אחראי להפצה של עיתון יומי בעל תפוצה רחבה בחינם, לתקופה העולה על 6 חודשים מיום תחילת הפצתו בחינם. |
|  |  | מוציא לאור יקבע לגבי כל עיתון יומי בעל תפוצה רחבה מחיר לצרכן למכירה (להלן-המחיר לצרכן), המחיר לצרכן יודפס באופן בולט וברור בראש העמוד הראשון של העתון. |
| עונשין ואחריות נושא משרה בתאגיד |  | 1. המפר סעיף 3, דינו כפל הקנס כאמור בסעיף 61(א)(4) לחוק העונשין, תשל"ז- 1977 , ואם הוא תאגיד כפל הקנס האמור, ובעבירה נמשכת קנס נוסף שהוא פי עשרה מן הקנס האמור בסעיף 61(ג) לחוק העונשין לכל יום שבו נמשכת העבירה, ואם הוא תאגיד כפל הקנס האמור. בעבירה חוזרת ייווספו על סכומי הקנס שניתן היה להטיל בשאלה אילו הייתה העבירה ראשונה, סכום שווה לכפל הקנס כאמור. לעניין זה "עבירה חוזרת"- הפרת סעיף 3 לחוק זה, בתוך 6 חודשים מהפרה קודמת של אותה הוראה.
2. נעברה עבירה לפי חוק זה בידי תאגיד, יואשם בעבירה גם כל אדם אשר בשעת ביצוע העבירה היה, באותו תאגיד, מנהל פעיל, שותף- למעט שותף מוגבל- או עובד מנהלי בכיר האחראי לאותו תחום שבו נעברה העבירה, אלא כן הוכיח שהעבירה נעברה של בידיעתו וכי נקט אמצעים סבירים להבטחת שמירת חוק זה.
 |
| אחריות בנזיקין |  | 1. דין מעשה ומחדל בניגוד לחוק זה, כדין עוולה לפי פקודת הניזיקין.
2. בוצעה עוולה על ידי תאגיד בניגוד לחוק זה, יהיה אדם אחראי גם הוא לעוולה , אם היה אותה שעה מנהל פעיל בתאגיד, שותף, למעט שותף מוגבל, או עובד בכיר האחראי לתחום שבו נעשתה העוולה, אלא אם הוכיח כי העוולה בוצעה שלא בידיעתו וכי נקט אמצעים סבירים למניעתה.
 |
| תחילה  |  | תחילתו של חוק זה 30 יום מיום פרסומו; אולם, תחילתו בנוגע לעיתון יומי אשר הופץ ערב תחילת החוק, תהיה 120 יום מיום פרסומו. |
|  |  |  |  |  |
|  |  |  |  |  |
|  |  |  |

דברי הסבר

הצעת החוק מבוססת על ההכרה שקיימת חשיבות עליונה לשמירה על העיתונות הכתובה בישראל.

לעיתונות הכתובה יש תפקיד ראשון במעלה בשמירה על חופש הביטוי שהוא אבן יסוד בדמוקרטיה. חשיבותה של העיתונות הכתובה לדמוקרטיה הוכרה בארץ ובעולם ומדינות רבות אימצו פתרונות שונים שכל מטרתם הבטחת קיומו של שוק זה.

כיום אנו נמצאים במצב בו העיתונות הכתובה מצויה במשבר עמוק שרק הולך ומחריף ומרבית  העיתונים קורסים כלכלית. מטרתה של הצעת חוק זו לטפל באחת הסיבות המרכזיות שהובילו למשבר ושאינה מאפשרת להם להתאושש.

חוסר היכולת להתחרות באופן אמיתי והוגן בשוק על בסיס יתרונות יחסיים של מצוינות, נובע מהעובדה שחלק מהעיתונים מחולקים היום בחינם. בכך הם מונעים תחרות גם על המחיר המהווה מרכיב חשוב ביכולתו של עיתון לשרוד כלכלית, מרסקים את התחרות ההוגנת ואינם מאפשרים לשוק להתאושש.

מעבר לעובדה שתחרות זו אינה הוגנת, ופוגעת בחופש העיסוק של מי שמבקש לפעול בשוק ולהתחרות בו, הרי שהסכנה העיקרים הטמונה בהתנהגות זאת היא פגיעתה המשמעותית בחופש הביטוי.

העיתונות המודפסת מעסיקה כיום אלפי משפחות של עובדים בישראל. חלקם כבר פוטרו וחלקם האחר יפוטרו בעתיד הקרוב אלא אם כן יינצל שוק העיתונות הכתובה. הניסיון להציג את הפגיעה בעיתונות המודפסת ובכלל זה את פיטורי העובדים כתוצאה הבלעדית של התחזקות המדיה הדיגיטאלית אינה נכונה עובדתית.

כדי למנוע המשך הקריסה ופיטורי עובדים נוספים חייב השוק לחזור ולפעול בתנאי תחרות הוגנים ודמוקרטיים. הצעת חוק זו מניחה את המסד לכך בדרך של איסור באופן חד משמעי על הפצה חינם של עיתון יומי בעל תפוצה רחבה על מנת למנוע פגיעה בפרמטר חשוב של האפשרות להתחרות: המחיר-   ועל ידי כך לקדם ולחזק את התחרות ההוגנת בשוק זה.

במדינות רבות בעולם המערבי מקובל היום להעניק תמיכה כלכלית לעיתונים על מנת להבטיח את המשך פעילותם החיונית לדמוקרטיה. חשוב להדגיש, שהצעת החוק האמורה איננה מבקשת שהמדינה תיתן תמיכה כלכלית כלשהי אלא מבקשת ליצור תנאים שיאפשרו תחרות אמיתית והוגנת בשוק העיתונות המודפסת.

חשוב להדגיש שההצעה איננה מבקשת למנוע את הוצאתם לאור של עיתונים חינמיים הפועלים כיום בשוק אלא רק מבקשת לוודא שפעילותם איננה פוגעת בתחרות ההוגנת בשוק העיתונים היומיים בעלי התפוצה הרחבה.